SKRIFTLIG FORESPØRGSEL P-1198/01

af Theodorus Bouwman (Verts/ALE) til Kommissionen

(4. april 2001)

Om: Medlem af Kommissionen, de Palacio, og svindel med hør i Spanien

Det fremgår tydeligt af den endnu ikke offentliggjorte OLAF-rapport om svindel med hør i Spanien, Portugal og Belgien, at der har været tale om en omfattende og vidt forgrenet svindel med EU-støtte, som var bestemt til dyrkning og forarbejdning af hør. Det fremgår desuden, at denne svindel havde fundet sted i årevis og var kendt siden brandene i nogle hørlagre i sommeren 1999(1).

I betragtning af, at rapporten endnu ikke er offentliggjort, vil jeg uden at gå ind på nærmere detaljer henvise til, hvordan den daværende spanske landbrugsminister, Loyola de Palacio, besvarede de spørgsmål, som en række medlemmer af Europa-Parlamentet, herunder spørgeren, stillede i forbindelse med høringerne i september 1999.

Der er en ting, som jeg gerne vil slå fast: at dyrke hør i Spanien er ikke udtryk for noget misbrug. Hørdyrkning i Spanien er legal, og den gennemføres af tusindvis af spanske landmænd i overensstemmelse med EF-bestemmelserne. Jeg har ikke haft kendskab til konkrete sager med svindel inden for hørsektoren.

Mine damer og herrer, vi har alle ikke mindst jeg selv et klart ansvar over for hr. Prodi: hvis der opstår en situation svarende til den, som den afgående Kommission var udsat for, træder vi tilbage. Hvis jeg selv befandt mig i en tilsvarende situation, ville jeg selvfølgelig træde tilbage. Det vil jeg sige helt klart: selvfølgelig ville jeg træde tilbage(2).

Er Kommissionens formand enig med mig i, at den omfattende svindel, som konstateres i OLAF-rapporten, allerede var kendt i september 1999?

Er formanden indstillet på i betragtning af svindelens omfang og det tidspunkt, hvor den var kendt, at undersøge, om det klare ansvar over for hr. Prodi, som Loyola de Palacio med sin tiltrædelse af sit hverv har påtaget sig, efterleves?

Hvis dette ikke er tilfældet, kan Kommissionens formand da oplyse, hvilke foranstaltninger Kommissionen vil træffe?

(1) Se Financieel Dagblad, den 23. januar 2001.

(2) Høringer med det ansvarlige medlem af Kommissionen, det fuldstændige forhandlingsreferat: (http://www.europarl.ep.ec/com/pdf/palacioen.pdf).

Svar afgivet på Kommissionens vegne af Romano Prodi

(25. april 2001)

Kommissionen ønsker at gøre opmærksom på, at de to citater fra høringerne af Loyola de Palacio den 30. august 1999 i Europa-Parlamentet, der er anført i det ærede medlems forespørgsel, er ufuldstændige.

Loyola de Palacios fuldstændige besvarelse af spørgsmålene fra Robert Atkins og Johannes Swoboda under høringen i Europa-Parlamentet findes på følgende adresse: htpp://www.europa.eu.int/comm/hearings. Kommissærens synspunkter fremgår tydeligere af de fuldstændige citater.

Med hensyn til de øvrige punkter i det ærede medlems spørgsmål henviser Kommissionen til dens svar til skriftlig forespørgsel E-0243/01 fra Erik Meijer(1), E-0370/01 fra Antonio Tajani(2), E-0379/01 fra Markus Feber(3) og P-0435/01 fra José Javier Pomés Ruiz(4) samt Europa-Parlamentets betænkning af 4. april 2001 om decharge for regnskabsåret 1999, der blev vedtaget med 422 stemmer for og 48 imod, og hvori Europa-Parlamentet og det ærede medlem selv tog stilling til spørgsmålet om hør i Europa.

(1) EFT C 187 E af 3.7.2001, s. 205.

(2) EFT C 235 E af 21.8.2001, s. 189.

(3) EFT C 235 E af 21.8.2001, s. 194.

(4) EFT C 235 E af 21.8.2001, s. 205.